### Beslutningstema

Skærbæk Vandværk har den 15. oktober 2025 søgt om godkendelse af nyt regulativ for vandværket. Det er kommunen, der skal godkende regulativer for almene vandværker.

### Sagsfremstilling

Skærbæk Vandværk ønsker, at det nye regulativ kan træde i kraft den 1. januar 2026. Der er i 2024 af brancheforeningerne Danva og Danske Vandværker udarbejdet et nyt standardregulativ. Det nye standardregulativ blev til med baggrund i klagenævnsafgørelser.

Ændringerne drejer sig specielt om tre emner:

1. Mulighed for lukning af forbrugers vandforsyning med baggrund i forureningstrusler
2. Udgifter til lukning af brandhaner og ledningsdimensionering ved brandhaner
3. Mulighed for placering af måler i målerbrønd i stedet for i bygning

Ad 1) punkt 8.1.8, 8.1.9 og 9.17 i regulativet: Vandværkerne kan fortsat lukke for vandet, hvis der er en "konstateret og aktuel" fare for forurening, jf. 8.1.9 i regulativet. Det er op vandværket at vurdere om dette er tilfældet. Klagenævnsafgørelsen indebærer dog også, at ansvaret for tilsynet med installationer entydigt er placeret hos kommunen.

Ad 2) punkt 7.1 i regulativet: Punktet handler om brandhaner, deres dimensionering og hvem der har ansvaret. Nævnet bestemmer, at vandværket skal betale for nødvendige reduceringer i ledningsdimensionerne - det må indregnes i taksterne. Der er ikke hjemmel i lovgivningen til at pålægge kommunen denne omkostning.

Kommunen kan ikke blive pålagt direkte at betale for at fjerne eller reparere defekte brandhaner. Dog er kommunen forpligtet til at reagere, hvis den modtager henvendelse fra vandværket om defekte eller ødelagte brandhaner, der udgør en fare for forsyningssikkerheden. I praksis må vandværket derfor gøre kommunen opmærksom på forholdene, hvorefter kommunen kan (skal) bede vandværket om at fjerne eller reparere brandhanen mod betaling.

Ad 3) punkt 9.3 i regulativet: det er vandværket, der vurderer om det er nødvendigt at anbringe måler i målerbrønd i stedet for i bygning.

Som bilag er også vedlagt første udkast til nyt regulativ, hvor ændringer i forhold til det gældende er markeret, og den endelige udgave af nyt regulativ.

### Lovgrundlag

Vandforsyningslovens § 55 samt § 5 i Bekendtgørelse om anmeldelse og godkendelse af almene vandforsyningers regulativer og anlægs- og driftsbedrag m.v.

### Indstilling Direktøren for Teknik/Miljø, Service & Beskæftigelse indstiller,

at udkast til nyt regulativ godkendes, og

at indstillingen videresendes til Økonomiudvalget og Kommunalbestyrelsen.

**Beslutning fra Teknik- og Miljøudvalget den 4. november 2025, pkt. 5:**

Indstillingen anbefales.

**Beslutning fra Økonomiudvalget den 20. november 2025 pkt. 20:**

Indstillingen anbefales.

### Beslutning

Indstillingen godkendt.

Nikolaj Nissen (V) deltog ikke i mødet.